Hei,

(Trinn ved skolenavn) er med på Energioppdraget, der de skal løse et oppdrag på vegne av Offshore Norge og Fornybar Norge. (Bedriftens navn) er en sentral aktør innenfor tematikken elevene skal jobbe med, og jeg tenker at dere kan bidra til å løfte kvaliteten på undervisningsopplegget og øke elevenes utbytte av å jobbe med oppdraget. **Jeg lurer derfor på om vi kan ta en prat om et mulig bidrag fra dere inn i dette undervisningsopplegget?**

**Om Energioppdraget**

Energioppdraget er en årlig nasjonal kampanje fra Naturfagsenteret, der elever fra 5. klasse til Vg3 skal løse et oppdrag fra energisektoren. Oppdraget skal gi elevene erfaring med tematikk og problemstillinger knyttet til energispørsmål. Kampanjen har som mål å bidra til økt bevissthet og kompetanse innen temaet energi, stimulere elevenes interesse og motivasjon for realfag og bidra til at flere velger realfag i videre utdanning og yrke. Les mer om Energioppdraget her: [naturfag.no/energi](https://www.naturfag.no/seksjon.html?tid=2392710)

**Arbeidet på (skolenavn) vårsemesteret 2025**

Dette skoleåret skal elevene undersøke energikrevende sektorer i egen kommune, og foreslå tiltak for å redusere eller effektivisere energibruken, eller bidra til at mer av energien som brukes kommer fra fornybare energikilder. På (skolenavn) planlegger vi å se nærmere på (si noen ord om hva dere planlegger å undersøke og hvorfor).

**Hva kan dere bidra med?**

Våre umiddelbare tanker er at (beskriv hva dere tenker at arbeidsplassen kan bidra med for å hjelpe elevene å løse oppdraget. Dette kan f.eks. være lån av utstyr som skolen ikke har selv, bistand under innsamling av data eller å gi elevene tilgang til egne data, gi faglig veiledning, la elevene besøke arbeidsplassen, stille med ansatte som kan intervjues osv.), men dette er selvsagt åpent for diskusjon avhengig av deres kapasitet og ønsker.

Vi ser fram til å høre fra dere, og kan kontaktes på (tlf, epost)

Med vennlig hilsen

(navn)

**Gode grunner til å samarbeide med skoler om undervisning**

1. Positivt omdømme i lokalsamfunnet. Arbeidsplassen blir et samtaleemne rundt middagsbordet.
2. Markedsføre eget fagfelt, som på sikt kan bidra til rekruttering.
3. Vise lærere og elever nytteverdien av realfag.
4. Bidra til praktisk, relevant og variert undervisning for elevene.

Dette sier lærerne som har deltatt (hentet fra lærerapportene skoleåret 2023/34):

Har vært mye diskusjoner gjennom skoleåret. Mange engasjerer seg for temaet, og vi håper flere har fått mer lyst til å studere realfag og ingeniørfag.

I tillegg til at elevene har lært om energi og energiproduksjon, har deres nysgjerrige rundt temaet eksplodert. De ønsker å lære mer om temaet, og mange muligheter har åpnet seg for dem.

Elevene får en forståelse for hvordan realfag brukes i arbeidslivet, og ser at det de lærer på skolen er nyttig for videre arbeid etter skolegang.

Elevene har stort utbytte av å jobbe med autentiske problemstillinger der klasserommet blir koblet med verden utenfor. De får innsikt i hvordan ting fungerer på en praktisk måte.